Sean Connery

Sir **Thomas Sean Connery** (Fountainbridge, Edinburgh, 1930eko abuztuaren 25a - Lyford Cay, Nassau, Bahamak, 2020ko urriaren 31) eskoziar zinema aktore eta ekoizlea izan zen, James Bonden rola jokatzeagatik famatu egin zena.

Oscar Sari bat, bi BAFTA sari, hiru Urrezko Globo eta Henrietta sari bat irabazi zituen. 1989an, "Bizirik zegoen gizonik sexiena" izendatu zuen *People* aldizkariak, eta "Mendeko gizonik sexiena" 1999an. Elisabet II.ak eskoziar zaldun izendatu zuen 2000ko uztailean.

## Biografia 
Thomas Sean Connery Edinburghen jaio zen 1930eko abuztuaren 25ean. Aita kamioilaria zuen eta ama garbitzailea: maiz onartu izan zuenez, umetan pobrezia pairatua zen. Hamahiru urterekin eskola utzi eta esne banatzaile aritu zen eta armadan zazpi urtean ibili, harik eta Mister Unibertso lehiaketan izena eman, eta Londresera egindako bidaia hura antzerkian lehen saiakerak egiteko baliatu zuen arte.

1951n, *South Pacific* izan zuen lehenbiziko antzerki obra, eta 1956an egin zuen lehen filma, Lewis Allenen *Another Time, Another Place*. James Bond agentea gorpuzteak ekarri zion ospea; 1962an egin zuen munduko espioi famatuena bihurtu zenaren lehen filma, *Dr. No*. 1962-1971 bitartean, serieko sei filmetako protagonista izan zen. Horiek filmatu bitartean, Alfred Hitchcockek zuzendutako *Marnie* filmean (1964) parte hartu zuen.

1970eko hamarkadan, hainbat genero eta estilotako filmetara eraman zuen bere talentua. Sidney Lumet zinemagilearekin hainbatetan egin zuen lan (*The Anderson tapes*, 1971; *The Offence*, 1972; *Murder on the Orient Express*, 1974), Michael Cainerekin eta John Hustonen aginduetara Rudyard Kiplingen Indiara joan zen (*Errege nahi zuen gizona*, 1975), John Miliusekin *The Wind and the Lion* (1975) egin zuen, eta bertan buruzagi berberea izan zen, eta iraultza aurreko Kuban ere izan zen Richard Lesterren *Cuba*-n. Euskal Herriarekin ere izan zuen nolabaiteko harremana, 1976an *Robin and Marian* Nafarroan filmatu baitzuten parte handi batean, Artaxoan, hain zuzen ere.

James Bond agentearena beste behin egin zuen 1983an: *Never Say Never Again*. 1988an, Taldeko gizonezko aktore onenaren Oscar Saria eman zioten *The Untouchables* filmagatik. Aipagarriak ditu beste film hauek ere: *Der Name der Rose* (1986), *Highlander* (1986), *Indiana Jones and the Last Crusade* (1989), *The Hunt for Red October* (1990), *Dragonheart* (1996), *The Rock* (1996), eta *Forrester agerira* (2000).

## Bizitza personala 
Babes argia azaldu zion beti Eskoziaren independentziari eta, 2014. urtean egindako erreferendumean lehen lerroko garrantzirik hartu ez bazuen ere, kanpaina egin zuen baiezkoaren alde. Abertzaletasun hori bera igar daiteke 2008an argitaratu zuen autobiografiaren tituluan ere: *Being a Scot* ("Eskoziarra izanik").

Diane Cilento emazte ohiak, esaterako, elkarrekin egon ziren aldian, aktoreak behin baino gehiagotan kolpatu zuela salatu zuen bere memorietan. Aktoreak akusazioei pisua kendu nahi izan zien, eta beren harremanaren haustura ez gainditzeagatik mendeku hartzen saiatzea aurpegiratu zion.

Horrez gainera, zergak ordaintzeari izkin egin izanaren akusazioa ere beti izan zuen gainean. Suitzan egindako negozio batzuengatik ere izan zen epaitegietan, eta Espainiak ere deklaratzera deitu zuen 1999an Marbellan zuen etxearen salmentagatik. Gaixo zegoela argudiatuz saihestu zuen epaitegira joatea eta, azkenean, haren aurkako kargurik gabe itxi zuten kasua.

## Filmografia hautatua 
## Filmen zuzendaria eta izenburuak 
Filmen zuzendaria eta itzuli bada beste hizkuntza batera (gaztelania, frantsesa, euskara, katalana edo galiziera) beste izenburu batekin taula honetan ikus daiteke:

## Sariak 
## Erreferentziak 
## Kanpo estekak 
* Sean Connery aktorearen IMDBko fitxa irakurgai 
* Sean Connery aktorearen webgune ofiziala